Ի զուր տեղ չէ որ կը պնդենք թէ ուրացումը աւանդութիւն ունի այս երկրին մէջ։ 17-25 Դեկտեմբերին թուարկուած դրամաշորթութեան գայթակղութիւնը մեծ ճարպիկութեամբ քօղարկուեցաւ նախագահ Էրտողանի կողմէ։ Ոչ կօշիկի տուփերու մէջ դիզուած միլիոնաւոր տարադրամները, ոչ ննջասենեակներէն յայտնաբերուած դրամհամրիչ գործիքները, ո՛չ ալ Էրտողանի իր որդւոյն խուճապի մէջ հրահանգած «շուտ դրամները տունէն դուրս հանէ՛, հեռացո՛ւր» ազդարարութիւններու ձայնագրութիւնը փաստ համարուեցան։ Ընդհակառակը, այս բոլորը երեւան հանողները մեղադրուեցան կառավարութեան դէմ դաւադրութիւնով։ Նոյնը պատահեցաւ Ազգային Լրաքաղութեան Կազմակերպութեան (ՄԻԹ) բեռնատարերուն պարագային։ Դատախազներ յայտնաբերեցին թէ մարդկային օգնութիւն անուան տակ զէնք ու զինամթերք կը փոխանցուէր Սուրիոյ մէջ իշխանութեան դէմ ապստամբած արմատական իսլամներու դէմ։ Գողը անգամ մը եւս գողութեան պահուն բռնուած էր, բայց այնպիսի աղմկեց որ, զինք բռնողները բանտարկուեցան։